
Az elektromiográfiai mérések testfelszíni integrációjának hatékonysága a rehabilitációs eljárások és teljesítményértékelések terén

A prezentált munka a felszíni elektromiográfia (S-EMG) alkalmazhatóságát vizsgálja
az izomműködés elemzésében, különös tekintettel a sportorvoslás és a rehabilitáció területeire.
Az S-EMG, mint non-invazív és fájdalommentes módszer, alternatívát kínál a konvencionális,
invazív elektromiográfiai technikákhoz, előnyöket biztosítva ezzel a páciensek számára a
vizsgálatok kényelme és elérhetősége terén. A tanulmány az S-EMG fontosságát hangsúlyozza
az izom- idegrendszeri zavarok diagnosztizálásában, az izomműködés objektív értékelésében,
valamint a rehabilitációs protokollok hatékonyságának monitorozásában.
A technológia kritikus alkalmazási területét a sportolók izomműködésének elemzésében
való alkalmazás jelenti, ahol az izomzati szimmetria és az esetleges aszimmetriák korrekciója
esszenciális a sérülések megelőzése és a teljesítményfokozás szempontjából. A dolgozatban
részletezzük a Debreceni Egyetem Atlétikai Club (DEAC) labdarúgói körében végzett
méréseket, melyben az S-EMG-t használtuk az izomaktivitás és az erőkifejtés közötti
korrelációk, valamint az edzésprogramok fiziológiai hatásainak vizsgálatára.
A kutatás igazolta, hogy a testfelszíni EMG hatékonyan tárja fel az izomaktivitás aszimmetriáit, segítve az edzéstervek optimalizálását és a rehabilitáció hatékonyságának növelését. Az S-EMG objektív adatokat nyújtott az izomegyensúly javításához, csökkentve a sérülések kockázatát és támogatva a sportolók teljesítményének fenntarthatóságát.
A kutatás keretében egy specifikus, Python alapú szoftver került fejlesztésre az S-EMG
adatok gyűjtésére és analízisére. Az elemzés során kiemelt figyelmet fordítottunk a lábizmok
aktivitásának mérésére, azonosítva a domináns és a nem domináns végtag közötti eltéréseket.
Az eredmények megerősítik az S-EMG módszer relevanciáját és alkalmazhatóságát a
sportteljesítmény javítására és a rehabilitációs eljárások optimalizálására irányuló
törekvésekben. Az S-EMG által nyújtott objektív adatok kulcsfontosságúak lehetnek az
edzésprogramok finomhangolásában, az izom-ideg rendszeri funkciók pontosabb megértésében
és a rehabilitációs stratégiák hatékonyabb alkalmazásában.



